Поштовани,

**Уредба о начину и условима за отпочињање обављања комуналних делатности** („Службeни гласникˮ, бр. 13/18, 66/18 и 51/19 – у даљем тексту: Уредба).

Правни основ за доношење Уредбе о начину и условима за отпочињање обављања комуналних делатности садржан је у одредби члана 4. став 5. тачка 2) Закона o комуналним делатностима („Службeни гласникˮ, бр. 88/11, 104/16 и 95/18), којом је прописано да Влада уређује садржину, начин и услове за отпочињање обављања комуналних делатности, којим се посебно уређује: стручна оспособљеност кадрова и технички капацитет које морају да испуне вршиоци комуналних делатности за обављање одређене комуналне делатности, ако то није уређено другим прописима.

I

Уредба је ступила на снагу **22. фебруара 2018. године** за отпочињање обављања следећих комуналних делатности:

* градски и приградски превоз путника у делу који обухвата јавни линијски превоз путничким бродом, скелом и чамцем за привредне сврхе;
* управљање гробљима и сахрањивање;
* погребна делатност;
* обезбеђивање јавног осветљења;
* димничарске услуге и
* делатност зоохигијене.

Вршиоци наведених комуналних делатности који су до ступања на снагу Уредбе обављали те комуналне делатности ***немају обавезу да поднесу захтев*** за утврђивање испуњености услова за отпочињање обављања комуналних делатности. Међутим, **дужни су** да ***ускладе своје пословање са Уредбом до* 22. маја 2018. године** сходно Закону о комуналним делатностима.

II

Прве измене и допуне Уредбе ступиле су на снагу **29. августа 2018. године** за отпочињање обављања комуналне делатности:

* управљање јавним паркиралиштима.

Вршиоци наведене комуналне делатности који су до ступања на снагу Уредбе обављали ту комуналне делатности ***немају обавезу да поднесу захтев*** за утврђивање испуњености услова за отпочињање обављања комуналних делатности. Међутим, **дужни су** да ***ускладе своје пословање са Уредбом до* 29. новембра 2018. године** сходно Закону о комуналним делатностима.

III

Друге измене и допуне Уредбе ступиле су на снагу **19. јула 2019. године** за отпочињање обављања следећих комуналних делатности:

* управљање пијацама;
* одржавање улица и путева;
* одржавање чистоће на површинама јавне намене и
* одржавање јавних зелених површина.

Вршиоци наведених комуналних делатности који су до ступања на снагу Уредбе обављали те комуналне делатности ***немају обавезу да поднесу захтев*** за утврђивање испуњености услова за отпочињање обављања комуналних делатности. Међутим, **дужни су** да ***ускладе своје пословање са Уредбом до* 19. октобра 2019. године** сходно Закону о комуналним делатностима.

Комуналне делатности које су уређене другим прописима и за које Уредбом нису прописани услови су:

* снабдевање водом за пиће;
* пречишћавање и одвођење атмосферских и отпадних вода;
* производња, дистрибуција и снабдевање топлотном енергијом и
* управљање комуналним отпадом.

**Вршиоци комуналних делатности** јесу привредни субјекти који већ обављају комуналну делатност, односно који су били регистровани у надлежном регистру пре ступања на снагу Уредбе.

**Подносилац захтева** јесте јавно предузеће, привредно друштво, предузетник или други привредни субјект који до ступања на снагу Уредбе није обављао комуналну делатност.

Подносилац захтева подноси захтев за проверу испуњености услова за отпочињање обављања комуналних делатности Министарству грађевинарства, саобраћаја и инфраструктуре **пре доношења одлуке скупштине јединице локалне самоуправе о поверавању обављања комуналних делатности** (члан 3. став 4. Уредбе), а по регистрацији у надлежном регистру (члан 3. став 3. тачка 3) Уредбе).